खप्तड गोल्डकपलाई सीजीको साथ
नेपालकै सर्वधिक पुरस्कार राशिको नकआउट फुटबल सुदूरपश्चिम खप्तड गोल्डकपको तेस्रो संस्करणलाई सीजी समूहको नेपाल आइसले मुख्य प्रायोजन सम्झौता नवीकरण गरेको छ ।
काठमाडौँ — नेपालकै सर्वधिक पुरस्कार राशिको नकआउट फुटबल सुदूरपश्चिम खप्तड गोल्डकपको तेस्रो संस्करणलाई सीजी समूहको नेपाल आइसले मुख्य प्रायोजन सम्झौता नवीकरण गरेको छ ।अघिल्लो वर्ष खप्तडसँग नेपाल आइस जोगिएको हो । काठमाडौंमा शनिबार आयोजित पत्रकार सम्मेलनमा प्रतियोगिता आयोजक सुदूरपश्चिम–११ स्पोर्ट्स क्लबका अध्यक्ष सुरेश हमाल र सीजी समूहका सिनियर मार्केटिङ म्यानेजर प्रदीप पुडासैनीबीच सम्झौतापत्रमा हस्ताक्षर भयो । मुख्य प्रायोजनवापतको रकम भने खुलाइएन । विजेताले २१ लाख १ रुपैयाँ पुरस्कार जित्नेछ । यो घरेलु नकआउट फुटबलको सर्वाधिक नगद राशि हो । उपविजेताले १० लाख १ रुपैयाँ पुरस्कार पाउनेछ । गत विजेताले ११ लाख ११ हजार रुपैयाँ पाएको थियो । उत्कृष्ट खेलाडीले यामाहा मोटरसाइकल पुरस्कार पाउनेछन् । विधागततर्फ गोलरक्षक, डिफेन्डर, मिडफिल्डर, स्ट्राइकर र प्रशिक्षकले जनही १५ हजार रुपैयाँ पुरस्कार पाउने छन् । हरेक खेलको म्यान अफ द म्याचले १० हजार पाउने छन् । १ करोड ४० लाख अनुमानित बजेट रहेको प्रतियोगितामा दैनिक ७ हजार दर्शकले रंगशाला पुगेर खेल हेर्ने अपेक्षा आयोजकको छ । सम्झौतापछि सीजीका म्यानेजर पुडासैनीले सर्वाधिक पुरस्कार राशिको फुटबल प्रतियोगितामा संस्थाको आबद्धतालाई एउटा अवसरको रुपमा लिए । ‘यस प्रतियोगितामा सीजीको आबद्धता ब्रान्ड प्रचारमात्र नभई समग्र सुदूरपश्चिमको फुटबल विकासका लागि हो,’ उनले भने, ‘सुदूरपश्चिमको फुटबल विकासको कोशेढुंगा बनेको यो प्रतियोगितामा सहयोग गर्न हामी सधैं इच्छुक छौं । यसलाई निरन्तरता दिन्छौं ।’ नकआउटका आधारमा हुने प्रतियोगितामा १२ टोलीको सहभागिता रहनेछ । १० टोलीको सहभागिता निश्चित भइरहेको छ भने दुई टोलीको टुंगो लाग्ने क्रममा रहेको जानकारी दिइयो । ‘सुदूरपश्चिम प्रदेशको पहिचान, फुटबल विकासको अभियान’ भन्ने नारासहित पुस २४ देखि माघ ५ सम्म हुने प्रतियोगिता कैलालीको धनगढी रंगशालामा खेलाइने छ ।थ्रीस्टार, संकटा, गार्खा ब्वाइज रूपन्देही, नेपाल पुलिस क्लब, काँकडभिट्टा ट्रेनिङ सेन्टर, एपीएफ क्लब, दिल्ली युनाइटेड भारत, च्यासल युथ क्लब र आयोजक सुदूरपश्चिम ११ सहभागिता निश्चित भएको र लिग च्याम्पियन मनाङ मस्र्याङदीसँग कुराकानी भइरहेको आयोजकले जनाएको छ । गत सिजन सर्लाहीको राजर्षि जनक गोल्डकपमा आर्मी र सुदूरपश्चिमबीचको खेलमा भएको विवादका कारण यसपालि आर्मीलाई प्रतिबन्ध लगाइएको आयोजक क्लबका अध्यक्ष हमालले बताए । आर्मी गत संस्करण विजेता टोली हो । ‘राजर्षि गोल्डकपमा आर्मीका खेलाडीले मैदानभित्र खेल चलिरहेकै अवस्थामा हाम्रा खेलाडीमाथि दुव्र्यवहार गरे । त्यही टोलीलाई हाम्रो प्रतियोगितामा सहभागी हुन यो सिजनका लागि प्रतिबन्ध लगाउने निर्णय भएको छ,’ उनले भने ।आर्मी यसो भन्छ ?आर्मीले भने खप्तड गोल्डकपको लिखितपत्र नै आएको तर वीरगन्जको विशाल मेमोरियल र सिमरा गोल्डकपको सहभागिता निश्चित भइसकेकाले उक्त प्रतियोगितामा सहभागी हुन नसकेको जनाएको छ । आर्मीका टिम म्यानेजर चुनबहादुर थापाले भने, ‘शनिबार बिहानसम्म पनि आयोजकको तर्फबाट अनुरोध आइरहेको थियो, लिखितपत्र पनि पाएका छौं । तर सिमरा र वीरगन्जमा पहिले नै निश्चित भइसकेकाले भाग लिन नसक्ने जानकारी गराएको थिएँ । पत्रकार सम्मेलनमा किन त्यसो भनियो थाहा भएन । आरोपबारे एन्फासँग आइतबार कुरा गर्छौं ।’